*Zelk Zoltán*

**Hova futsz, te kicsi őz?**

– Hova futsz, te kicsi őz?

– Oda, ahol várnak,

ahol sárga falevél

búcsút int a Nyárnak…

– És az hol van, merre van?

– Hát az éppen arra,

ahol most lép rá az Ősz

az első avarra…

– S ha odaérsz, ott maradsz

őszi őzikének?

leszel társa rozsdaszín

fűnek, falevélnek?

– Dehogy leszek! Szaladok

onnan is, tovább is,

vár énrám a Január,

vár a Február is…

Vár énrám száz téli táj,

hóba bújt vidékek,

egy nap hegyre szaladok,

másnap völgybe érek…

Futok, futok, hóvirág

nő lábam nyomában,

fehérszirmú csillagok

bámulnak utánam…

De csak tovább szaladok,

amíg majd az ágak,

az ágakon a rügyek

jónapot kívánnak:

„Szép, jó napot kicsi őz,

jókor jöttél erre,

épp most lépett a Tavasz

az első füvekre…”

Akárhova futok én,

ha őszbe, ha télbe,

akkor is csak a tavasz,

csak a nyár elébe!